Kunigiškiai I (Anykščiai)

Kunigiškiai I (nuo 1971 m. iki XXI a. pradžios Kunigiškiai II) – kaimas Anykščių rajono savivaldybėje, 8 km į šiaurės rytus nuo Svėdasų. Seniūnaitijos centras.

Veikia Svėdasų krašto muziejus (nuo 1987 m.), įkurtas restauruotame istorijos paminkle, carizmo laikais statytame Kunigiškių pradžios mokyklos pastate. Muziejuje atkurta senovinė klasė, yra senienų ekspozicija, taip pat ekspozicijos, skirtos Vaižgantui, Kajetonui Sklėriui, Stepui Zobarskui, Bronei Buivydaitei ir kitiems žymiems kraštiečiams. Išlikę etnografinių sodybų. Kunigiškių I kaime yra viešam lankymui atviras, nuo 2021 m. valstybės saugomas etnoarchitektūrinis Kunigiškių sodybos, kuri  pradėta kurti 1856 - 1860 m., kompleksas - gyvenamasis namas ir svirnas. Šalia šios sodybos 2021 metais įkurtas ir naujais drožiniais papildomas skulptūrų sodelis, skirtas Kunigiškiuose gimusiam dailininkui Kajetonui Sklėriui (1876–1932).
 
Apylinkėse stūkso Juodonių piliakalnis. Kaime yra veikiančios, akmenų tvora su vartais aptvertos senosios kapinės. Jose Kunigiškių partizanų kapai ir koplytėlė – varpinė yra kultūros paveldo objektas, turintis istorinę ir memorialinę vertę. Kapai ir koplyčia-varpinė užima 63 kv. m plotą.

Etimologija 

Archyvuose išlikę duomenys, kad Svėdasų savininkas Vilniaus vyskupas, vėliau kardinolas Jurgis Radvila Svėdasų parapijai užrašė Medginių palivarką netoli kelio į Kamajus su 18 valakų žemės ir 78 baudžiauninkais. Spėjama, kad ta vietovė anksčiau vadinosi Medginiais, tačiau, kai pradėjo priklausyti kunigams, kunigaikščiams, čia atsirado ir Kunigiškių pavadinimas.

Istorija 

Anksčiau tai buvo karališkasis kaimas.

XX a. veikė pradinė mokykla, 1930 m. jai suteiktas Vaižganto vardas. Pokario metais mokykloje įkurtas kolūkio klubas-skaitykla, vėliau tapo gyvenamu namu. 1987 m. po restauracijos buvusioje mokykloje įkurtas Vaižganto muziejus.

Senoji medinė pradžios mokykla Kunigiškiuose veikė iki 1951 m. Joje įsikūrus kolūkiečiams, šalia gyvenvietės tuometinis kolūkis savo lėšomis pastatė dviaukštę mūrinę mokyklą su erdvia sporto sale. Mokykla buvo septynmetė (1951–1962), aštuonmetė (1962–1986), nepilnoji vidurinė (1986–1991), pagrindinė (1991–2001). Šios mokyklos paskutinis direktorius 1982–2001 m. buvo Rytis Narvydas. Smarkiai sumažėjus mokinių skaičiui, dar metus laiko dviaukščiame pastate veikė pradinė mokykla – Svėdasų Vaižganto vidurinės mokyklos skyrius. 2002 m. mokykla uždaryta.

|}

Gyventojai

Žymūs žmonės 

Kaime gimė dailininkas Kajetonas Sklėrius (1876–1932), jo broliai inžinierius Povilas Sklėrius (1898–1979) ir karininkas Alfonsas Sklėrius (1890–195?).

Kunigiškių pradžios mokyklą lankė lietuvių literatūros klasikas kanauninkas Juozas Tumas-Vaižgantas, tapytojas Kajetonas Sklėrius, žymi išeivijos rašytoja Alė Rūta ir daug kitų žymių žmonių. Muziejuje atkurtas senovinės klasės vaizdas, įrengtos ekspozicijos žymių kraštiečių atminimui, vykdomos įvairios edukacinės programos.

Galerija

Šaltiniai 

Anykščių rajono savivaldybės gyvenvietės